text: El Fòrum Gastronòmic arriba al Mercat del Lleó — Mercat del Lleó
  El Fòrum Gastronòmic arriba al Mercat del Lleó
  Del 20 al 23 de febrer Girona es convertirà en el centre del món de la gastronomia. Al Palau de Congressos i a la Fira, durant quatre dies, els productes més bons i sans, trobaran al Fòrum Gastronòmics, totes les expressions possibles. En forma d'espectacles de cuina a l'Auditori amb els xefs més coneguts (Isma Prados, Ferran Adrià, Carme Ruscalleda i els mateixos germans Roca!), de tallers amb degustació o de tastos guiats i, també, d'aula d'aprenentatge per als més petits. El Fòrum és, a més, com un gran mercat on hi ha de tot bo, amb més de 300 empreses exposant-hi els seus productes. El Fòrum és, doncs, una festa pels sentits. Com ho són els mercats, com ho és el Mercat del Lleó.
  El Fòrum Gastronòmic s'escampa i s'encomana. Des de dies abans, per tot Girona hi ha espais i racons fòrum. La gastronomia, com l'aire d'optimisme que respirem, són encomanadissos. El Museu d'Art exposa obres de destacats artistes relacionades amb l'alimentació i puntuades amb textos de Girona Bons Fogons; els comerços de la ciutat participen a un Concurs d'aparadors; hi ha films cuinats al Cinema Truffaut; hi ha tastos per qui ramblegi; un munt d'iniciatives lectores a la Biblioteques; tast de vins al Museu Jueu; espectacles de cuina d'Alça Manela; un sopar a cegues dirigit pel gastrònom i cec Jonathan Armengol, al Pati Verd i uns esplèndids Meús Inèdit (nom de l'exquisida cervesa de Damm) a 18 restaurants gironins.
  I al mercat què passa? Al Mercat, punt i a part. Perquè el Mercat del Lleó es vesteix de gala perquè és Fòrum. És l'aparador natural i més lluït de Girona que tenir pugui la gastronomia. És, doncs, un escenari del Fòrum Gastronòmic. Així és com a l'Aula gastronòmica del Mercat hi haurà un atractiu programa d'activitats. El dijous, 17, Maridatge de vins i tast de formatges de Cellers Torres, del Priorat, amb formatges de la Noucentista; preu, 20€. El divendres 18, durant tot el dia, Marató de cuina amb xefs i col·lectius que hi acudiran per aportar idees, trucs i receptes, de forma gratuïta; i el dissabte 19, de 10 a 13h, Compro i cuino, la marca estrella de l'Aula, amb David Mura ensenyant a comprar i cuinar tonyina; preu 30€.
  D'activitats, del Fòrum gastronòmic, n'hi ha per dar i per vendre i de bons aliments al Mercat del lleó, n'hi ha un bé de déu que fa un goig que enamora.
  Teniu tota la informació a www.forumgastronomic.com
  1 Tweets that mention El Fòrum Gastronòmic arriba al Mercat del Lleó — Mercat del Lleó -- Topsy.com { 02.17.11 at 0:09 }
  [...] This post was mentioned on Twitter by mercatlleo, mercatlleo. mercatlleo said: Forum Gastronòmic al #mercatlleo http://ow.ly/3VNGv [...]